La Policia Local deté un home i una dona a Almardà pels presumptes delictes de robatori amb força i falsedat documental
20 de maig 2024

En el marc de l'operatiu policial establit per la Policia Local de Sagunt després d'haver tingut coneixement de la comissió de diversos robatoris en vivendes a la platja d'Almardà (Sagunt), s'ha produït la detenció d'un home i una dona, i s'ha recuperat un turisme que s'havia sostret a Portugal sis mesos arrere, el qual portava la matrícula falsificada.

La comissió de diversos robatoris en habitatges comesos en les últimes setmanes en la zona d'Almardà, va determinar l'inici d'un operatiu especial de vigilància per part de la Policia Local de Sagunt a fi de previndre i evitar que es produïren més robatoris en esta zona, així com tractar de localitzar els presumptes autors.

L'esmentat operatiu policial, entre altres actuacions, es va materialitzar en l'increment de la presència policial en la zona, amb major incidència en la detecció de persones i vehicles sospitosos, amb un major nombre d'identificacions, comprovacions i perquisicions policials.

«**S'ha produït un reforç de la vigilància en la zona d'Almardà amb la finalitat de garantir la seguretat de les veïnes i els veïns**», ha explicat la regidora de Policia Local, María José Carrera. «**Gràcies a la labor que realitzen els i les nostres agents s'ha aconseguit detindre dos persones, presumptament, responsables del robatori d'un vehicle a Portugal**».

Respecte a la possible vinculació dels detinguts amb els robatoris que s'han produït en habitatges de la zona d'Almardà, la regidora ha indicat que «**totes les hipòtesis continuen obertes. La Guàrdia Civil s'ha fet càrrec del cas que, ara mateix, seguix en investigació**».

Fruit de l'esmentat operatiu policial, el diumenge passat 19 de maig, patrulles de la Unitat de Seguretat Ciutadana (USC) de la Policia Local de Sagunt van localitzar en un carrer d'Almardà un vehicle amb matrícula portuguesa que va alçar les sospites dels agents. Després de diverses comprovacions, els membres de la USC van esbrinar que les plaques de matrícula que portava el vehicle no es corresponien amb este, el qual, amb les seues plaques de matrícula originals, figurava com sostret en les bases de dades policials.

Després de les indagacions respecte del vehicle, els agents van realitzar les perquisicions pertinents i van localitzar les dos persones, un home i una dona, que havien estat fent ús del vehicle en els últims dies, els quals residien temporalment en un habitatge de la zona d'Almardà.

Se'ls va localitzar, se'ls va identificar i es va comprovar que, a més de tindre múltiples antecedents policials per diversos il·lícits penals, sobre un d'ells versava una ordre de detenció i ingrés a la presó emanada d'un jutjat espanyol.

L'home, de nacionalitat espanyola i 35 anys, i la dona, de nacionalitat búlgara i 27 anys, van ser detinguts i posats a la disposició de l'autoritat judicial, sent traslladats a la caserna de la Guàrdia Civil, cos que prosseguirà amb les diligències d'investigació pertinents.

El vehicle va quedar a disposició judicial i va ser traslladat al depòsit municipal de Sagunt, on roman custodiat fins que el jutge corresponent determine quin ha de ser el seu destí.

Als detinguts se'ls imputen els presumptes delictes de robatori amb força i falsedat documental en relació amb l'esbrinat respecte del vehicle que havien estat utilitzant, segons informa la Policia Local. En estos moments s'està investigant la seua possible vinculació amb els robatoris en habitatges comesos durant les últimes setmanes a Almardà.

*   [](http://www.facebook.com/sharer.php?u=https://aytosagunto.es/va/actualitat/la-policia-local-dete-un-home-i-una-dona-a-almarda-pels-presumptes-delictes-de-robatori-amb-forca-i-falsedat-documental/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-dete-un-home-i-una-dona-a-almarda-pels-presumptes-delictes-de-robatori-amb-forca-i-falsedat-documental/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-dete-un-home-i-una-dona-a-almarda-pels-presumptes-delictes-de-robatori-amb-forca-i-falsedat-documental/ "Linked In")
*   [](mailto:?body=https://aytosagunto.es/va/actualitat/la-policia-local-dete-un-home-i-una-dona-a-almarda-pels-presumptes-delictes-de-robatori-amb-forca-i-falsedat-documental/)